CELEX: 32016D1943
Language: ro
Date: 2016-11-04 00:00:00
Title: Decizia de punere în aplicare (UE) 2016/1943 a Comisiei din 4 noiembrie 2016 în temeiul articolului 3 alineatul (3) din Regulamentul (UE) nr. 528/2012 al Parlamentului European și al Consiliului, privind utilizarea uleiului de parafină pentru acoperirea ouălor în vederea controlării dimensiunii populației păsărilor cuibăritoare (Text cu relevanță pentru SEE )

5.11.2016   
            
            
               RO
            
            
               Jurnalul Oficial al Uniunii Europene
            
            
               L 299/90
            
         DECIZIA DE PUNERE ÎN APLICARE (UE) 2016/1943 A COMISIEI
   din 4 noiembrie 2016
   în temeiul articolului 3 alineatul (3) din Regulamentul (UE) nr. 528/2012 al Parlamentului European și al Consiliului, privind utilizarea uleiului de parafină pentru acoperirea ouălor în vederea controlării dimensiunii populației păsărilor cuibăritoare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 3 alineatul (3),
   întrucât:
   
               (1)
            
            
               La 3 martie 2016, Regatul Unit a solicitat Comisiei să decidă, în temeiul articolului 3 alineatul (3) din Regulamentul (UE) nr. 528/2012, dacă uleiul de parafină utilizat pentru acoperirea ouălor provenite de la păsări cuibăritoare precum gâștele și pescărușii pentru controlarea dimensiunii populației lor și limitarea riscului de coliziune între păsări și aeronave pe aerodromuri și aeroporturi și în împrejurimile acestora este un produs biocid în sensul articolului 3 alineatul (1) litera (a) din regulamentul respectiv.
            
         
               (2)
            
            
               Potrivit informațiilor furnizate de Regatul Unit, acoperirea cu ulei a ouălor privează de oxigen embrionul care se dezvoltă, prin blocarea fizică a porilor cojilor de ouă, având drept consecință asfixierea embrionilor de păsări.
            
         
               (3)
            
            
               Este important ca, mai întâi, să se analizeze dacă uleiul de parafină utilizat pentru acoperirea cu ulei a ouălor corespunde definiției unui produs biocid prevăzute la articolul 3 alineatul (1) litera (a) din Regulamentul (UE) nr. 528/2012.
            
         
               (4)
            
            
               Uleiul de parafină îndeplinește condiția prevăzută la articolul 3 alineatul (1) litera (a) din regulament de a fi o „substanță” sau un „amestec” în sensul articolului 3 alineatul (2) din Regulamentul (CE) nr. 1907/2006 al Parlamentului European și al Consiliului (2).
            
         
               (5)
            
            
               Uleiul de parafină are scopul de a controla dimensiunea populației de păsări cuibăritoare precum gâștele și pescărușii care corespund definiției unui organism dăunător, astfel cum este prevăzută la articolul 3 alineatul (1) litera (g) din Regulamentul (UE) nr. 528/2012, deoarece ele pot avea un efect negativ asupra animalelor sau oamenilor.
            
         
               (6)
            
            
               Informațiile furnizate arată că uleiul de parafină este utilizat în operațiunile de acoperire a ouălor cu intenția de a distruge, de a împiedica sau de a face inofensive organismele dăunătoare, de a preveni acțiunea acestora sau de a exercita în orice alt mod un efect de control asupra organismelor dăunătoare.
            
         
               (7)
            
            
               Dat fiind că uleiul de parafină reprezintă doar o barieră fizică de contact care blochează capacitățile respiratorii ale organismului-țintă și nu are loc nicio acțiune chimică sau biologică a acestuia în niciun moment, el nu poate fi considerat ca fiind destinat să acționeze pe cale chimică asupra organismului respectiv.
            
         
               (8)
            
            
               Întrucât uleiul de parafină exercită un efect de control asupra organismelor dăunătoare prin simpla acțiune fizică sau mecanică, el nu corespunde definiției unui produs biocid prevăzute la articolul 3 alineatul (1) litera (a) din Regulamentul (UE) nr. 528/2012.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   Uleiul de parafină, atunci când este utilizat pentru acoperirea ouălor în vederea controlării dimensiunii populației de păsări cuibăritoare, nu este un produs biocid în sensul articolului 3 alineatul (1) litera (a) din Regulamentul (UE) nr. 528/2012.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 4 noiembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 167, 27.6.2012, p. 1.
   
      (2)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).